Kommissionens beslutning

af 28. juni 2002

om ændring af beslutning 2002/161/EF om godkendelse af de planer, Tyskland har forelagt for udryddelse af klassisk svinepest og nødvaccination af vildsvin i Nordrhein-Westfalen

(meddelt under nummer K(2002) 2379)

(Kun den tyske udgave er autentisk)

(EØS-relevant tekst)

(2002/531/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest(1), særlig artikel 16, stk. 1, artikel 20, stk. 1, og artikel 25, stk. 3, og

ud fra følgende betragtninger:

(1) I april 2002 blev klassisk svinepest bekræftet i vildsvinepopulationen i Nordrhein-Westfalen på grænsen til Rheinland-Pfalz i Tyskland.

(2) I henhold til artikel 16 og 20 i direktiv 2001/89/EF har de tyske myndigheder forelagt planer for udryddelse af klassisk svinepest og nødvaccination af vildsvin i Nordrhein-Westfalen.

(3) De tyske myndigheder har tilladt, at der anvendes en levende svækket vaccine mod klassisk svinepest (C-stamme) for at immunisere vildsvin gennem udlægning af lokkemad.

(4) Kommissionen har gennemgået de forelagte planer og fundet dem i overensstemmelse med direktiv 2001/89/EF.

(5) Som følge af forekomsten af klassisk svinepest hos vildsvin i visse områder af Tyskland godkendte Kommissionen ved beslutning 1999/335/EF(2) og 2002/161/EF(3) de af Tyskland forelagte planer for udryddelse af klassisk svinepest og nødvaccination af vildsvin i Rheinland-Pfalz og Saarland. Ved beslutning 2002/161/EF blev der også fastsat betingelser for handelen med levende svin og visse svinekødsprodukter fra de områder i Tyskland, hvor vaccinationen sandsynligvis vil påvirke sygdommens udvikling.

(6) I overensstemmelse med de planer, som Kommissionen allerede har godkendt, og planerne for Nordrhein-Westfalen anvendes der vaccination i et enkelt område, der omfatter nogle tilstødende områder i Rheinland-Pfalz, Saarland og Nordrhein-Westfalen.

(7) Af hensyn til klarheden bør beslutning 2002/161/EF ændres, så den omfatter godkendelsen af de nye planer, som Tyskland har forelagt for Nordrhein-Westfalen, og det sikres, at de samme betingelser gælder for hele det område, hvor vaccinationen sandsynligvis vil påvirke sygdommens udvikling.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Artikel 1 i beslutning 2002/161/EF affattes således: "Artikel 1

De af Tyskland forelagte planer for udryddelse af klassisk svinepest hos vildsvin i Saarland og Nordrhein-Westfalen godkendes."

Artikel 2

Artikel 2 i beslutning 2002/161/EF affattes således: "Artikel 2

De af Tyskland forelagte planer for nødvaccination af vildsvin i Rheinland-Pfalz, Saarland og Nordrhein-Westfalen godkendes."

Artikel 3

Bilaget til beslutning 2002/161/EF affattes som angivet i bilaget til denne beslutning.

Artikel 4

Denne beslutning er rettet til Forbundsrepublikken Tyskland.

Udfærdiget i Bruxelles, den 28. juni 2002.

På Kommissionens vegne

David Byrne

Medlem af Kommissionen

(1) EFT L 316 af 1.12.2001, s. 5.

(2) EFT L 126 af 20.5.1999, s. 21.

(3) EFT L 53 af 23.2.2002, s. 43.

BILAG

Rheinland-Pfalz

Kreise: Ahrweiler, Bernkastel-Wittlich, Birkenfeld, Bitburg-Prüm, Cochem-Zell, Daun, Mayen-Koblenz, Stadt Koblenz, Stadt Trier.

I Kreis Kusel: Reichweiler, Pfeffelbach, Thallichtenberg, Körborn, Dennweiler-Frohnbach, Oberalben, Ulmet, Rathsweiler, Niederalben, Homberg.

I Kreis Birkenfeld: verbandsfreie Gemeinde Idar-Oberstein, Mackenrodt, Hettenrodt, Kirchweiler, Veitsrodt, Herborn, Mörschied, Weiden, Oberhosenbach, Wickenrodt, Sonnschied.

I Kreis Bad Kreuznach: Bruschied, Schneppenbach, Hennweiler, Kellenbach, Königsau, Schwarzerden, Staatswald Entenpfuhl, Winterbach.

I Kreis Rhein-Hunsrück: Riesweiler, Argenthal, Schnorbach, Mörschbach, Rheinböllen.

I Kreis Mainz-Bingen: Breitscheid, Stadt Bacharach.

I Kreis Trier-Saarburg: Taben-Rodt, Kastel-Staadt, Serrig, Stadt Saarburg, Ayl, Kanzem, Stadt Konz, Wasserliesch, Oberbillig.

Saarland

I Kreis Merzig-Wadern: Mettlach, Merzig, Beckingen, Losheim, Weiskirchen, Wadern.

I Kreis Saarlouis: Dillingen, Bous, Ensdorf, Schwalbach, Saarwellingen, Nalbach, Lebach, Schmelz, Saarlouis.

I Kreis Sankt Wendel: Nonnweiler, Nohfelden, Tholey.

Nordrhein-Westfalen

I Kreis Euskirchen: Dahlem, Blankenheim, Bad Münstereifel, Euskirchen, Hellenthal, Kall, Mechernich, Nettersheim.

I Kreis Rhein-Sieg: Rheinbach, Swisttal, Meckenheim.